Universitetet i Firenze

Universitetet i Firenze er et statlig, italiensk universitet som ligger i Firenze. Det ble etablert i 1321 og per skoleår 2024–2025 har skolen  studenter. Universitetet er et av Italias eldste og største universiteter.

 Historie 
Universitetet i Firenze utviklet seg fra et Studium generale som ble opprettet av Den florentinske republikken i 1321. Studiet ble anerkjent av pave Klemens VI i 1349 og ble gitt tillatelse til å tildele akademiske grader. Paven fastsatte videre at det første teologiske fakultet i Italia skulle være i Firenze. Studiestedet ble et keiserlig universitet i 1364, men flyttet til Pisa i 1437 da Lorenzo de' Medici tok kontroll over Firenze. Karl VIII flyttet universitetet tilbake 1497-1515, men det ble likevel flyttet igjen tilbake til Pisa da familien Medici tok tilbake makten.

Dagens moderne universitet skriver seg fra 1859 da en del adskilte høyere utdannelses- og forskningsinstitusjoner ble samlet under navnet Istituto di Studi Pratici e di Perfezionamento, og dette ble det følgende året anerkjent som et fullstendig og helhetlig universitet av regjeringen i det nydannede og samlede Italia. I 1923 ble dette tildelt dagens offisielle navn av Italias parlament.

 Organisasjon 
Universitetet er oppdelt i tolv fakulteter:

 Landbruksfakultetet
 Arkitektur-fakultetet
 Økonomi-fakultetet
 Teknisk fakultet
 Juridiske fakultet
 Filosofisk-litteraturvitenskaplige fakultet
 Matematisk-naturvitenskaplige fakultet
 Medisinsk-kirurgiske fakultet
 Pedagogiske fakultet
 Farmasøytiske fakultet
 Samfunnsvitenskaplige fakultet
 Psykologiske fakultet

Universitetet er videre oppdelt i 70 akademiske institutter. Fakultetenes bygninger ligger i strategisk utvalgte områder,avhengig av deres faglige emner: økonomi, juss og samfunnsvitenskap ligger i Polo delle Scienze Sociali (campus for samfunnsvitenskap) i distriktet Novoli. Medisinsk-kirurgisk og farmasi og noen naturvitenskapelige og tekniske institutter ligger i distriktet Careggi hvor også universitetssykehuset ligger. Det tekniske fakultetet ligger i Santa Marta, mens landbruksfakultetet ligger ved parken Parco delle Cascine. Det matematisk-naturvitenskapelige fakultetet ligger i Sesto Fiorentino-distriktet, mens arkitekturfakultetet ligger i Accademia di Belle Arti di Firenze som også huser Michelangelos David. Det psykologiske fakultet ligger i Campo di Marte og det filosofisk-litteraturvitenskapelige og pedagogiske fakultetet ligger i byens sentrum.

 Tidligere studenter 
Noen kjente, tidligere studenter fra universitetet: 
 Alessandro Pertini, Italias president
 Michaëlle Jean, Canadas generalguvernør
 Pave Nikolas V og pave Pius II
 Statsministerne Lamberto Dini og Matteo Renzi
 Politikerne Giorgio La Pira og Leonardo Domenici
 Indro Montanelli, journalist og historiker
 Giovanni Sartori, statsviter
 Gabriele Veneziano, fysiker
 Margherita Hack, astrofysiker 
 Rodolfo Emilio Giuseppe Pichi-Sermolli, botaniker
 Paola Ricciardi-Castagnoli, immunolog 
 Giacomo Marramao, filosof 
 Margherita Guidacci og Mario Luzi, diktere
 Francesco Antommarchi, Napoleons personlige lege

 Referanser 

 Eksterne lenker 

 Universitetets nettsider

Firenze
Kategori:Firenze
Kategori:Etableringer i 1321
Kategori:Utdanningsinstitusjoner etablert på 1300-tallet